《谢史掌教送金盘露一壶》
明代·张弼

泮林新置酿春炉，分我金盘露一壶。自分独醒遭俗骂，须教沈醉倩人扶。

郡厨剩有芝园菜，乡思空悬笠泽鲈。却笑曹参真寂寞，隔墙谁与和歌呼。

作者简介：（1425—1487）明松江府华亭人，字汝弼，号东海。成化二年进士。久任兵部郎，议论无所顾忌。出为南安知府，律己爱物，大得民和。少善草书，工诗文，自言吾书不如诗，诗不如文。有《鹤城稿》、《东海稿》等。